di Umberto Valentinis
Dai 25 ai 31 di Març, a 8 e mieze di buinore, Onde Furlane e ufrìs la pussibilitât di tornâ a scuvierzi une des vôs plui ispiradis de poesie furlane contemporanie cu la leture complete di “Salustri”, la prime racuelte di viers di Umberto Valentinis.
Il program al è il prin di une schirie di apontaments dedicâts ae poesie par furlan e al segne la jentrade tra i colaboradôrs di Onde Furlane di Stefano Rizzardi, atôr udinês une vore cognossût che al davuelç ancje ativitât di ricercje sei intal cjamp teatrâl, sei ta chel de musiche.
“La sielte di lei Salustri par radio no je fate a câs – al spieghe Rizzardi – si trate di une racuelte publicade tal 1968 che e segne un svolt inte produzion poetiche in lenghe furlane e, dal pont di viste dal stîl e de ispirazion e cree un leam tra la gjenerazion di Novella Cantarutti e dal zovin Pasolini des Poesiis a Cjasarse cul sflorî de poesie e de leterature che e segnarà la seconde metât dai agns Setante”.
“Salustri – al zonte l’atôr che al da vôs ae opare – al è par cierts aspiets un libri fantasime. Cuant che al è jessût al à vût un ciert sucès e dôs recensions entusiastichis di Carlo Sgorlon e di Amedeo Giacomini. Dopo di chê esperience però il so autôr al è stât bandonât dal spirt de poesie che lu à tornât a cjapâ dome trê desinis di agns plui tart”.
Par tancj scoltadôrs e sarà duncje une vere scuvierte. Par Onde Furlane e je une altre iniziative di promozion culturâl di cualitât.
La leture integrâl di Salustri curade di Stefano Rizzardi si svilupe su siet apontaments. Il prin, lunis ai 25 di Març, al sarà introdusût di une interviste cun Umberto Valentinis fate di Pauli Cantarut.
La ultime pontade de serie, in program ai 31 di Març, e je un Lied eletric acustic creât di Paolo Zavagna, professôr di musiche eletroniche alì dal Conservatori di musiche “B. Marcello” di Vignesie: un lavôr là che la elaborazion spetrâl de regjistrazion de vôs di Stefano Rizzardi e trasforme lis vocâls in acuardis e lis consonantis in motîfs ritmics percussîfs, coerents cu lis esigjencis metrichis dal test.
Dret e Ledrôs al è un program di aprofondiment su lis cuestions relativis ae atualitât furlane che al va in onde te buinore la sabide dentri de programazion di Radio Onde Furlane.
Audio clip: é necessario Adobe Flash Player (versione 9 o superiore) per riprodurre questa traccia audio. Scarica qui l’ultima versione. Devi inoltre avere attivato il JavaScript nel tuo browser.
Gnove iniziative par judâ Onde Furlane.
Cun di fat, di lunis ai 11 di Març su lis frecuencis de radio si pues scoltâ une vôs pardabon speciâl, chê di Bruno Pizzul, il gjornalist sportîf furlan plui innomenât, che al à acetât l’invît de associazion Lenghis dal Drâc – Amîs di Onde Furlane par partecipâ ae gnove campagne par jentrâ inte associazion e dâ cussì une man a Onde Furlane.
Intal messaç, che al ven dât fûr ancje sot forme di video disponibil sul nestri sît e su YouTube, Pizzul si presente cu la sô muse plui cognossude, chê dal cronist sportîf che ae fin de radiocronache di une partide al indrece a ducj chest invît: «Segnait un gol pe vuestre tiere! Fasêt come me: dait une man a Onde Furlane».
Un invît duncje a judâ la radio colpide ancjemò une volte dai tais decidûts de aministrazion regjonâl e de mancjance di une politiche linguistiche serie pal furlan.
Par “segnâ un gol” par Onde Furlane baste duncje notâsi a Lenghis dal Drâc – Amîs di Onde Furlane o ancje donâ ae associazion il 5 x 1000 cu la declarazion dai redits cemût che si spieghe plui in detai ta cheste pagjine dal nestri sît: www.ondefurlane.eu/amis.
scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn